Document ID: 32005R0865

NARIADENIE KOMISIE (ES) č. 865/2005
zo 7. júna 2005,
ktorým sa mení a dopĺňa nariadenie (ES) č. 2707/2000 stanovujúce pravidlá uplatňovania nariadenia Rady (ES) č. 1255/1999 o pomoci Spoločenstva pri poskytovaní mlieka a mliečnych výrobkov žiakom vo vzdelávacích inštitúciách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho články 15 a 47 druhú zarážku,
keďže:
(1)
Článok 14 ods. 3 nariadenia (ES) č. 1255/1999 stanovuje výšku finančnej pomoci, ktorá sa má udeliť za poskytovanie mliečnych výrobkov žiakom za obdobie od 1. júla 2004 do 30. júna 2005.
(2)
S cieľom uľahčiť vnútroštátnym správam a tým orgánom, ktoré sú poverené realizáciou programu školského mlieka, spracúvanie platieb pomoci nariadenie Komisie (ES) č. 2707/2000 (2) zaviedlo na konci školského roku 2003/2004 prechodné ustanovenie pre prípad zmeny rozsahu pomoci.
(3)
Členské štáty, kde sa školský rok končí neskôr ako 30. júna, sa však kvôli zmene rozsahu finančnej pomoci naďalej budú stretávať s ťažkosťami pri spracúvaní platieb pomoci. Je vhodné predĺžiť platnosť tohto ustanovenia na školský rok 2004/2005.
(4)
Nariadenie (ES) č. 2707/2000 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
V článku 4 ods. 3 nariadenia (ES) č. 2707/2000 sa druhý pododsek nahrádza týmto:
„Avšak na školský rok 2004/2005 sa rozsah finančnej pomoci platný prvý júnový deň môže uplatňovať počas mesiaca júla, ak sa školský rok členského štátu končí v júli.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júna 2005

Labels: 12
17
19
5